C 467/36
EL
Επίσημη Εφημερίδα της Ευρωπαϊκής Ένωσης
8.12.2022
ΔΙΑΔΙΚΑΣΙΕΣ ΠΟΥ ΑΦΟΡΟΥΝ ΤΗΝ ΕΦΑΡΜΟΓΗ ΤΗΣ ΚΟΙΝΗΣ ΕΜΠΟΡΙΚΗΣ ΠΟΛΙΤΙΚΗΣ
ΕΥΡΩΠΑΪΚΗ ΕΠΙΤΡΟΠΗ Ανακοίνωση για την επανέναρξη της έρευνας αντιντάμπινγκ σχετικά με τις εισαγωγές καλωδίων οπτικών ινών καταγωγής Λαϊκής Δημοκρατίας της Κίνας (2022/C 467/06)
Η Ευρωπαϊκή Επιτροπή έλαβε αίτηση δυνάμει του άρθρου 12 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (στο εξής: βασικός κανονισμός) (1).
Με την αίτηση ζητείται να διερευνηθεί κατά πόσον τα μέτρα αντιντάμπινγκ που επιβλήθηκαν με τον εκτελεστικό κανονισμό (ΕΕ) 2021/2011 της Επιτροπής (2) στις εισαγωγές καλωδίων οπτικών ινών καταγωγής Λαϊκής Δημοκρατίας της Κίνας (στο εξής: οικεία χώρα) είχαν αντίκτυπο στις τιμές εξαγωγής, τις τιμές μεταπώλησης ή τις μεταγενέστερες τιμές πώλησης στην Ένωση.
Οι εν λόγω έρευνες αναφέρονται ως «νέες έρευνες σχετικά με την απορρόφηση του δασμού».
1.
Αίτηση νέας έρευνας σχετικά με την απορρόφηση του δασμού Η αίτηση υποβλήθηκε στις 28 Οκτωβρίου 2022 από την Europacable (στο εξής: αιτούσα) για λογαριασμό του ενωσιακού κλάδου παραγωγής καλωδίων οπτικών ινών κατά την έννοια του άρθρου 5 παράγραφος 4 του βασικού κανονισμού.
Στον φάκελο υπόψη των ενδιαφερόμενων μερών περιλαμβάνονται η δημόσια έκδοση της αίτησης και η ανάλυση του βαθμού στον οποίο οι ενωσιακοί παραγωγοί στηρίζουν την αίτηση.
Στο σημείο 5.4 της παρούσας ανακοίνωσης παρέχονται πληροφορίες σχετικά με την πρόσβαση στον φάκελο που προορίζεται για τα ενδιαφερόμενα μέρη.
2.
Υπό εξέταση προϊόν Το υπό εξέταση προϊόν της παρούσας έρευνας είναι καλώδια οπτικών ινών, κατασκευασμένα από μία ή περισσότερες ίνες, η καθεμία από τις οποίες έχει χωριστή επένδυση, με προστατευτικό περίβλημα, είτε περιέχουν ηλεκτρικούς αγωγούς είτε όχι, καταγωγής Λαϊκής Δημοκρατίας της Κίνας (στο εξής: υπό εξέταση προϊόν).
Στο υπό εξέταση προϊόν δεν περιλαμβάνονται: i) καλώδια στα οποία όλες οι οπτικές ίνες είναι εφοδιασμένες ατομικά με λειτουργικά τεμάχια σύνδεσης στο ένα ή και στα δύο άκρα· και ii) καλώδια για υποβρύχια χρήση.
Τα καλώδια για υποβρύχια χρήση είναι καλώδια οπτικών ινών μονωμένα με πλαστικές ύλες, τα οποία περιέχουν αγωγό χαλκού ή αλουμινίου και στα οποία οι ίνες περιέχονται σε μεταλλικό/-ά δομοστοιχείο/-α.
Το υπό εξέταση προϊόν υπάγεται επί του παρόντος στον κωδικό ΣΟ ex 8544 70 00 (κωδικός TARIC 8544 70 00 10).
Οι κωδικοί ΣΟ και TARIC παρέχονται μόνο ενημερωτικά.
(1) ΕΕ L 176 της 30.6.2016, σ.
21. (2) Εκτελεστικός κανονισμός (ΕΕ) 2021/2011 της Επιτροπής, της 17ης Νοεμβρίου 2021, για την επιβολή οριστικού δασμού αντιντάμπινγκ στις εισαγωγές καλωδίων οπτικών ινών καταγωγής Λαϊκής Δημοκρατίας της Κίνας (ΕΕ L 410 της 18.11.2021, σ. 51).